'Wilde' skaap net 'n bol wol | Maroela Media
Baarack voordat hy geskeer is. (Foto: Edgar's Mission Farm Sanctuary/AFP)
'n Wilde skaap wat onlangs in 'n woud noord van Melbourne in Australië gevind is, het 'n welverdiende skeer ontvang nadat sy woljas vir vyf jaar buite beheer gegroei het.
Die afgeskeerde wol het altesaam 35 kg geweeg.
"Ek kon nie glo dat daar eintlik 'n skaap onder al daardie wol was nie," het Pam Ahern, stigter van Edgar's Mission Farm Sanctuary wat die skaap gered het, aan Nine News gesê.
Die skaap, wat intussen Baarack gedoop is, is deur lede van die publiek opgemerk waarna die diereskuiling in Victoria in kennis gestel is. Volgens Ahern was sy vag erg gekoek en was hy ook ondergewig, maar sy hoewe was in 'n goeie toestand danksy al die rotse wat hy in die wildernis moes trotseer, berig Hindustan Times.
Baarack nadat hy geskeer is. (Foto: Edgar's Mission Farm Sanctuary/AFP)
Skape wat nie minstens een keer per jaar geskeer word nie sukkel dikwels om te loop as gevolg van die gewig van die wol. "Meeste van hulle lewe nie lank op hul eie nie, veral nie in Australië se warm en droë somers nie."
Baarack was egter een van die gelukkiges. Hy het destyds moontlik van sy trop weggedwaal en nooit weer teruggekom nie, sê Ahern.
Ten spyte van Baarack se swaar wolopbrengs skiet hy net-net tekort om die wêreldrekord te ewenaar. Die rekord word tans deur sy landgenoot, Chris, gehou wat reeds in 2015 opslae gemaak het met sy woljas van 41 kg.
Baarack het ná sy skeer 'n nuwe lus vir die lewe en het intussen 'n TikTok-ster geword met miljoene mense wat wêreldwyd sy transformasie aanskou het. – AFP